钦定古今图书集成/方舆汇编/职方典/第1405卷 > 《桂林宣成书院记》臧梦解
## 钦定古今图书集成/方舆汇编/职方典/第1405卷 > 《桂林宣成书院记》臧梦解

宣成书院，祀南轩、东莱二先生也。前朝有四书院：曰
白鹿，曰岳麓，曰嵩阳，曰雎阳，并赐敕额。自是衡州有
石鼓书院，道州有濂溪书院，黄州有河南书院，湖州
有安定书院，徽州有紫阳、考亭书院，建安有建安书
院、紫芝书院，其后又有宗溪书院、延平鹭洲明道书
院，而宣成之祠未闻也。婺州有丽泽书院，专祀南轩，
而宣成并祀无有也。景定三年，始以南轩、东莱同升
建祠，加锡封爵。时南山朱公经略两广，以南轩持节，
东莱垂弧，实在兹土。虽学有三先生祠，而宣成之祠
不及。乃请于朝，建二先生精舍，敕赐“宣成书院”扁额，
此“宣成书院”之所由始也。是年，南山朱公又即南轩
先生所创。郡学之西，新城之东，筑台“立祠，藏奎有阁，
讲书有堂，肄业有斋，设山长职事弟子员。帅漕两司
拨田租钱盐数各有差，月有课，岁有养，轮奂之美。十
有五年，适值天兵来临，凡天下土地之图，与夫人民
之数，悉以内附，独桂林不下。由是吾夫子之宫墙，二
先生之精舍，俱成煨烬。”平章史公任本道宣慰使日，
仅能为郡学，渐复旧规，而书院未暇经理，遂使宣成
石刻没于榛莽，宣成栋宇化于瓦砾，于兹又十九年
矣。余猥以晚学，谬分臬寄，拜谒宣圣之始，即询宣成故祠，则曰：“书院旧有田租，自丙子后入郡学矣，故力
不及书院。”余闻之惊叹曰：“郡学书院各有田租，书院
之租当为书院用，食其租而废其祠，有司慢不加省，
可乎”哉？乃相与谋所以经理兴复之起。自至元甲子，
悉以书院之租归宣成，同志之士议以为然。于是山
长等共任其责，不十月而栋宇新，天相斯文，不十日
而玺书至。道学增崇，士类欣跃，兹盖千载一遇也。有
言于列者曰：“道之废兴，皆关乎数。始而创，中而废，终
而兴。数之不可逃，天地且不能违，况于人乎？”余曰：“不
然。有成败兴废者，数之不可逃也；无成败兴废者，道
之不可泯也。天地间事事物物，有形之形者必有弊，
无形之形者必不可朽。道在事物，有形之形者也；道
在人心，无形之形者也。道在天地，如水在地中，无在
无不在也。学者能因有在者求其无不在者，因其有
形者求其无形者，斯得之矣。”“然则求之之法当何如？”
曰：“人有此心，则有此道。道者，日用事物当然之理，皆
性之德，无物不备，无时不存。不以智而丰，不以愚而
啬，不以圣贤而加多，不以不肖而损少，特在学者能
求与不能求之分耳。人能弘道，非道弘人。道不虚行，
待其人而后行。今夫子燕居有堂，宣成有祠，前门旁
庑，次第而”举。诸君出于斯，入于斯，藏修游息于斯，晨
香夕灯，月奠岁祭，其知象宣成之像。然而左简右编，
昼诵夜思，曾是学宣成之学也乎？学不及也与？志同
道合，心领意会，曾是心宣成之心也乎？心不逮也与？
若犹未也，则二先生格言曰：“‘学须常怀不足学，忌讳
过自足学。圣人必学颜子，学须以圣人为准的’。诸君
当于此求之可也。”曰：“戒自弃，勉自新，先朴实，后辨慧。
进学之号有六，为学之要有五，诸君当于此求之可
也。”又曰：“学知难而后有进，工夫无穷，虚度可惜。为学
自饮食、起居、视听言动，致知力行，趋实务本始，诸君
又当于此求之可也。”求之一日，则有一日之功；求之
一月，则有一月之功；求之一岁，则有一岁之功；求之
终身，则有终身之功。先贤有云：“学道譬如登山”，登之
寻丈，固已胜于平地矣。诸君读其书，释其旨，汲汲焉，
拳拳焉，勉其如宣成者，去其不如宣成者。则沿张、吕，
愬濂、伊，接洙、泗，使圣道之明，千万世如一日，亦二先
生之所喜，部使者之所望也。若夫讲堂未建，斋庑未
立，庖廪未具，诸君勉旃，毋使九仞之山亏于一篑，又
吾道之幸云。